b'\n_START_ARTICLE_\nJak\xc5\xa1ur-Bodja\n_START_PARAGRAPH_\nJak\xc5\xa1ur-Bodja (ven. \xd0\xaf\xd0\xba\xd1\x88\xd1\x83\xcc\x81\xd1\x80-\xd0\x91\xd0\xbe\xcc\x81\xd0\xb4\xd1\x8c\xd1\x8f, udmurtiksi \xd0\xaf\xd0\xba\xd1\x88\xd1\x83\xd1\x80-\xd0\x91\xd3\xa7\xd0\xb4\xd1\x8c\xd1\x8f, Jak\xc5\xa1ur-B\xc3\xb6dja) on kyl\xc3\xa4 ja maalaiskunta Udmurtiassa Ven\xc3\xa4j\xc3\xa4ll\xc3\xa4. Se sijaitsee I\xc5\xbein sivujoen Selyt\xc5\xa1kan varrella 41 kilometri\xc3\xa4 I\xc5\xbeevskist\xc3\xa4 pohjoiseen. Kyl\xc3\xa4 on Jak\xc5\xa1ur-Bodjan piirin keskus. Asukkaita on 6\xc2\xa0900 henke\xc3\xa4 (vuonna 2002)._NEWLINE_Kyl\xc3\xa4 mainitaan ensimm\xc3\xa4isen kerran vuonna 1710. Sen asukkaat ovat etup\xc3\xa4\xc3\xa4ss\xc3\xa4 udmurtteja, ven\xc3\xa4l\xc3\xa4isi\xc3\xa4 ja tataareja._NEWLINE_Jak\xc5\xa1ur-Bodjan kautta kulkee I\xc5\xbeevskin ja Glazovin v\xc3\xa4linen maantie, josta haarautuvat tiet \xc5\xa0arkaniin ja Kekoranin asemalle. Kyl\xc3\xa4ss\xc3\xa4 toimii maatalousyritys, puunjalostuslaitoksia, turvetuotantoyritys, leipomo ja meijeri. Siell\xc3\xa4 on kaksi keskikoulua, taidekoulu, kulttuuritalo, kirjasto, kotiseutumuseo ja piirisairaala.'